પોલીસે બિરજુની સાંજ સુધી કડક પૂછપરછ કરી હતી. જેમાં બિરજુ મૂળ ગુજરાતી હોવાનું જાણવા મળ્યું હતું તેમજ તે મુંબઈમાં જ્વેલરી બિઝનેસ ચલાવતો હોવાની વાત પણ ખબર પડી. રંગીન મિજાજ બિરજુ અવારનવાર ફ્લાઈટમાં સફર કરતો હોઈ તેની મુલાકાત જેટ એરવેઝની ફ્લાઈટમાં એક એર હોસ્ટેશ સાથે થઈ હતી. બન્ને પ્રેમમાં પડી ગયા. બીરજુને જેટ એરવેઝ પર પણ ખુન્નસ હતી. તે ઈચ્છતો હતો કે જેટ એરવેઝની આ નોકરી મૂકીને તેની પ્રેમિકા તેની પાસે નોકરી માગવા માટે આવે. તેથી તે જેટ એરવેઝ કંપની જ બંધ કરાવી દેવાનો પ્લાન ઘડી રહ્યો હતો. કાવતરાના ભાગરુપે તે રાત્રે મુંબઈથી ફ્લાઈટમાં બેઠો ત્યારે ઉર્દુ અને અંગ્રેજીમાં ધમકી આપતો લેટર તૈયાર કરી આવ્યો હતો. જે તેણે વિમાન ટેકઓફ થયો ત્યારબાદ ટોઈલેટમાં મૂકી દીધો હતો. ક્રાઈમ બ્રાન્ચ DCP દીપન ભદ્રએ જણાવ્યું હતું કે, ‘ઘટનાને ગંભીરતાથી લીધી છે અને આરોપી વિરુદ્ધ એન્ટિ હાઈજેકીંગની કલમ હેઠળ ગુનો નોંધાશે.’ હાલમાં તે અમદાવાદ CID ક્રાઈમની કસ્ટડીમાં છે.